**Justiits- ja digiministeerium 10.07.2025 Nr. 2/8**

**Okupatsioonirežiimide poolt represseeritud isiku seaduse**

**muudatuste tegemiseks – ettepanek.**

Murtud Rukkilille Ühing ja Memento Liit on pikemat aega tegutsenud ReprS seadusest § 5 lähtuvalt represseeritud isikute õiguste ja sotsiaalsete tagatiste küsimuste lahendamisega.

Omame selget ülevaadet represseeritute olukorrast ning pikaaegset kogemust represseeritute elukvaliteedi parandamisel, ühisürituste korraldamisel, info hankimisel ja vahendamisel, koostöövõrgustiku loomisel, mälu hoidmisel nii konverentside korraldamise, infolehtede ja raamatute väljaandmisel ning mälestuspaikade loomisel ja korrastamisel. Oleme kursis, millist abi ja tuge vajavad meie represseeritud, et väärikalt vananeda.

Viimased kümme aastat oleme ühendanud jõud Läti ja Leedu represseeritute ühingutega. Nüüdseks teeme koostööd ka Poola saatusekaaslastega ning oleme sõlminud Balti Alliansi koostöölepingu. Meie ühistegevuse eesmärk on muuta Balti riikide ja Poola represseeritute vanaduspäevad väärikamaks, anda neile jõudu ja kindlust, et nooremad põlvkonnad ei unusta inimsusevastaseid kuritegusid. Balti Alliansi lepingu sõlmimine oli suur samm ning suur au, aga ka vastutus. Oleme juba korduvalt kokku saanud ning meie esindajad on tulnud nendelt soojadelt vastuvõttudelt ja sisukatelt kohtumistelt tagasi suurepäraste emotsioonidega. Meie ühine eesmärk on ka see, et saaksime teatepulga väärikalt üle anda ning okupatsiooniaegade mälestuste kogumine ja talletamine ning mälestuspäevade korraldamine ei katkeks.

Nõustume, et represseeritutega seonduvad tegevused ja seadus Vabariigi Valitsuse tasandil vajavad värske pilguga üle vaatamist ja viimane aeg on seda ka teha.

Teeme ettepaneku muuta ReprS seaduse § 5 alljärgnevalt:

1. Asutab ReprS järgides represseerituid ja represseerituga võrdsustatud isikuid kaasates koostööfoorumina valitsuskomisjoni, mille ülesanne on teha vajalike õigusaktide ettevalmistamiseks ettepanekuid.

2. Toetab ja finantseerib okupatsiooniohvrite ühingute rahvusvahelist koostööd „Balti Allianss“ Eesti poolset osalemist ja tegevust.

Enno Uibo Arnold Aljaste

Murtud Rukkilille Ühingu juhatuse esimees Eesti Memento Liidu esimees